Kommissionens beslutning

af 3. marts 2004

om ændring af Europa-Parlamentets og Rådets forordning (EF) nr. 2037/2000 med hensyn til brugen af halon 2402

(meddelt under nummer K(2004) 639)

(2004/232/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 2037/2000 om stoffer, der nedbryder ozonlaget(1), særlig artikel 4, stk. 4, nr. iv), og

ud fra følgende betragtninger:

(1) Kommissionen er i forbindelse med sin gennemgang i henhold til artikel 4, stk. 4, nr. iv), i forordning (EF) nr. 2037/2000 og efter samråd med medlemsstaterne, repræsentanter for regeringerne i de stater, der tiltræder EU den 1. maj 2004, og andre aktører nået frem til følgende resultater med hensyn til anvendelsen af halon 2402.

(2) Industrilandenes fremstilling af halon 2402 ophørte den 1. januar 1994, hvor parterne i Montreal-protokollen enedes om at standse produktionen i industrilandene. Siden har behovet for halon 2402 måttet dækkes fra specialiserede lagre, hvor der opbevares haloner, som er blevet erstattet med alternativer.

(3) I de stater, der tiltræder EU den 1. maj 2004, anvendes halon 2402 i udstrakt grad til bekæmpelse af brande og eksplosioner både inden for militæret og civile sektorer, for eksempel i nukleare anlæg og inden for land-, sø- og lufttransport.

(4) Ved udskiftning af halonbrandslukningsudstyr med alternative brandslukningsmidler må der tages hensyn til, hvilke teknisk og økonomisk gennemførlige alternativer eller metoder der kan accepteres ud fra miljø- og sundhedsmæssige synspunkter. Omstillingen til udstyr, som ikke indeholder haloner, til beskyttelse mod brande og eksplosioner i militæranlæg må planlægges på en sådan måde, at der ikke opstår nogen uacceptabel risiko for de tiltrædende staters forsvarsevne. Særlige budgetmidler og en omstillingsperiode er ofte påkrævet for at tilpasse alternative brandsikringsmidler, så de kan fungere sikkert og effektivt.

(5) Ifølge artikel 4, stk. 4, nr. v), i forordning (EF) nr. 2037/2000 skal udstyr, der indeholder haloner, og som ikke er omfattet af de kritiske anvendelsesområder i bilag VII, være taget ud af brug inden den 31. december 2003 og halonerne genvindes i overensstemmelse med artikel 16. For at kunne gøre en undtagelse for kritiske anvendelsesområder, der tillader fortsat anvendelse af halon 2402 i de lande, som tiltræder EU efter denne dato, bør bilag VII til forordning (EF) nr. 2037/2000 ændres, så dette brandslukningsmiddel kan anvendes til en række formål.

(6) Forordning (EF) nr. 2037/2000 bør derfor ændres.

(7) De i denne beslutning fastsatte foranstaltninger er i overensstemmelse med udtalelse fra det udvalg, der er nedsat ved artikel 18, stk. 1, i forordning (EF) nr. 2037/2000 -

VEDTAGET FØLGENDE BESLUTNING:

Artikel 1

Bilag VII til forordning (EF) nr. 2037/2000 ændres som angivet i bilaget til denne beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 3. marts 2004.

På Kommissionens vegne

Margot Wallström

Medlem af Kommissionen

(1) EFT L 244 af 29.9.2000, s. 1. Senest ændret ved forordning (EF) nr. 1804/2003 (EFT L 265 af 16.10.2003, s. 1).

BILAG

I bilag VII til forordning (EF) nr. 2037/2000 tilføjes følgende:

"Anvendelse af halon 2402 i Cypern, Estland, Letland, Litauen, Malta, Polen, Slovakiet, Slovenien, Tjekkiet og Ungarn:

- i flyvemaskiner til beskyttelse af personalerum, motorrum, lastrum og tørre rum ('dry-bays') og eksplosionsbeskyttelse af brændstoftanke

- i militærkøretøjer og fartøjer til beskyttelse af rum bemandet med personale og motorrum

- til eksplosionsbeskyttelse i bemandede rum, hvor udsivning af brandfarlig væske og/eller gas kan ske, inden for militæret, i olie- og gassektoren og i den petrokemiske sektor samt i eksisterende fragtskibe

- til eksplosionsbeskyttelse af eksisterende bemandede kommunikations- og kommandocentraler for forsvarsstyrkerne eller enheder, der på anden måde er vigtige for landenes sikkerhed

- til eksplosionsbeskyttelse af rum, hvor der kan være risiko for spredning af radioaktivt materiale

- i håndholdte brandslukkere og fast brandslukningsudstyr til motorer til anvendelse i flyvemaskiner

- i brandslukkere, der er nødvendige for den personlige sikkerhed i forbindelse med brandvæsenets indledende brandslukning

- i militærets og politiets brandslukkere til brug på mennesker."